Σταθμοί μάθησης εργασίας

|  |  |  |
| --- | --- | --- |
| **Κατάλληλο για:** | * Ετοιμότητα | * Περιεχόμενο |
|  | * Ενδιαφέροντα | * Διαδικασία |
|  | * Μαθησιακή προτίμηση | * Τελικό προϊόν |

**Τι είναι: Οι σταθμοί μάθησης εργασίας** δεν είναι μια νέα αντίληψη στην εκπαίδευση. Η τάξη χωρίζεται σε σταθμούς εργασίας και όλοι οι μαθητές/τριες σε ομάδες περνούν διαδοχικά από όλους τους σταθμούς. Οι μαθητές/τριες εκτελούν διαφορετικές δραστηριότητες, προσαρμοσμένες στα ενδιαφέροντα και στις ανάγκες τους και στο τέλος της διαδικασίας, όλοι/ες έχουν περάσει από όλους τους «σταθμούς εργασίας». Τουλάχιστον ένας από τους σταθμούς πρέπει να είναι ένας ηλεκτρονικός σταθμός εκμάθησης (online learning) για να θεωρηθεί **blended learning model**. Η δραστηριότητα των σταθμών λειτουργεί καλά για να ξεκινήσει μια νέα ενότητα ή για να διερευνηθεί σε βάθος κάτι που οι μαθητές/τριες έχουν ήδη μελετήσει και τους προκάλεσε το ενδιαφέρον. Ο/Η εκπαιδευτικός μπορεί να σχεδιάσει σταθμούς με διαφορετικά επίπεδα πολυπλοκότητας ή/και για διαφορετικά γνωστικά αντικείμενα. Ο/Η εκπαιδευτικός έχει το χρόνο να συνεργαστεί με τις μικρές ομάδες και να παρέχει ανατροφοδότηση σε πραγματικό χρόνο, να απαντά σε ερωτήσεις, να παρέχει υποστήριξη ή να κατευθύνει τους μαθητές/τριες. Οι μαθητές/τριες απολαμβάνουν επίσης ελευθερία κινήσεων, ανάλογα με τις ανάγκες τους. Υποστηρίζει έτσι την εξατομίκευση της μάθησης.

**Πού στηρίζεται θεωρητικά:** Στα προγράμματα μικτής μάθησης οι εκπαιδευτικοί μπορούν να αναμείξουν διαφορετικά είδη διδασκαλίας. Η Μικτή μάθηση χαρακτηρίζεται από τη μαθητοκεντρική ή ανθρωποκεντρική προσέγγιση (Derntl, M. & Motsching-Pitrik R., 2005, Ginns, P. & Ellis, R., 2007),η οποία διατυπώθηκε από τον Αμερικανό ψυχολόγο Carl Rogers (Derntl, Motsching-Pitrik, 2004). Αξιοποιείται αυξημένη αλληλεπίδραση ανάμεσα στο μαθητή και στον εκπαιδευτικό, ανάμεσα στους μαθητές, μεταξύ των μαθητών και των εξωτερικών πηγών. (Derntl, M. & Motsching-Pitrik R., 2005, Ginns, P. & Ellis, R., 2007)

**Ερευνητική τεκμηρίωση:** <https://www.slideshare.net/ChristinaChatzigiann/ss-45905986>

**Πώς υλοποιείται:**

1. Επιλέξτε υλικό και σταθμούς μάθησης εργασίας**.** Αποφασίστε πόσους σταθμούς θέλετε να έχετε (4-5 το πολύ), πόσο χρόνο θα ξοδεύουν σε κάθε σταθμό, τι θα κάνουν οι μαθητές/τριες σε κάθε σταθμό και ποιο υλικό σκοπεύετε να χρησιμοποιήσετε. Σκεφτείτε τα διάφορα είδη μέσων που μπορείτε να χρησιμοποιήσετε, έτσι ώστε οι μαθητές/τριες να έχουν πολλαπλές επιλογές για να μελετήσουν το θέμα. Για παράδειγμα, μπορείτε να επιλέξετε ενημερωτικά κείμενα, σύντομα βίντεο (εάν έχετε έναν υπολογιστή στην τάξη που μπορούν να συγκεντρωθούν οι μαθητές/τριες), εικόνες (συμπεριλαμβανομένων φωτογραφιών, χαρτών), ποίηση, μουσική, τέχνη. Είναι σημαντικό οι μαθητές/τριες να μπορούν να ολοκληρώσουν κάθε δραστηριότητα του σταθμού σε περίπου το ίδιο χρονικό διάστημα, ώστε να είναι έτοιμοι/ες να μεταβούν στον επόμενο σταθμό μαζί.
2. Σκεφτείτε, αν θα δημιουργήσετε τυχαίες, ετερογενείς ομάδες για τους σταθμούς ή αν οι μαθητές/τριες θα επιλέξουν τις δικές τους ομάδες.
3. Καταγράψτε τα απαραίτητα υλικά/οδηγίες για κάθε σταθμό και τοποθετήστε τα σε αριθμημένους ή με ετικέτες φακέλους (Σταθμός 1, Σταθμός 2, κ.λπ.). Δημιουργήστε αρκετά αντίγραφα από κάθε φάκελο έτσι

ώστε να υπάρχει ένα διαθέσιμο για κάθε μέλος της ομάδας που θα χρησιμοποιεί κατά την επίσκεψή του σε κάθε σταθμό.

1. Προετοιμάστε τους/τις μαθητές/τριες: Εξηγήστε στους/στις μαθητές/τριες τις οδηγίες για κάθε σταθμό και σε πόσο χρόνο πρέπει να ολοκληρώσουν το έργο σε κάθε σταθμό.
2. Δημιουργήστε οδηγίες ή ερωτήσεις συζήτησης για κάθε σταθμό. Μπορείτε να τα έχετε στο φάκελο του σταθμού, που οι μαθητές/τριες συμπληρώνουν τα φύλλα δραστηριοτήτων τους.
3. Καθορίστε κάθε ομάδα να ξεκινά από διαφορετικό σταθμό και ζητήστε από τις ομάδες να μετακινηθούν στους πρώτους σταθμούς τους. Καθώς οι μαθητές/τριες δουλεύουν, αλληλεπιδρούν με πολλούς τρόπους. Δώστε εντολή στις ομάδες να μετακινηθούν στον επόμενο σταθμό μετά την παρέλευση του χρονικού ορίου που έχει δοθεί μέχρις ότου όλες οι ομάδες έχουν επισκεφτεί όλους τους σταθμούς.
4. Ανακεφαλαιώστε τη δραστηριότητα ως τάξη, αν έχετε χρόνο.

# Παράδειγμα:

Δημιουργία 5 «σταθμών μάθησης εργασίας» για τη διαφοροποίηση του περιεχομένου της διδασκαλίας της ενότητας «Οικονομία και κοινωνία. Το προσφυγικό πρόβλημα» από το πέμπτο κεφάλαιο : Η Ευρώπη και ο κόσμος (20ος αιώνας) της Ιστορίας Α΄ Ε.ΠΑ.Λ. Σε κάθε σταθμό υπάρχουν σαφείς οδηγίες, πληροφοριακό υλικό, φύλλο δραστηριότητας, χάρτες, φωτοτυπημένα για κάθε μαθητή/τρια και πρόσβαση στο Διαδίκτυο τουλάχιστον σε ένα σταθμό.

Οι μαθητές/τριες θα εξετάσουν το περιεχόμενο και θα ολοκληρώσουν τις δραστηριότητες που αντιστοιχούν σε όλους τους σταθμούς. Όταν θα ολοκληρώσουν τις δραστηριότητες, εντός ορισμένου χρονικού διαστήματος, θα ακολουθήσει συζήτηση βασισμένη στις παρακάτω ερωτήσεις:

* + Ποια είναι τα συμπεράσματά σας σχετικά με το θέμα από την ποικιλία των πόρων που εξετάσατε; (Η απάντηση σε αυτή την ερώτηση καλό είναι να δοθεί από ένα μέλος/εκπρόσωπο της ομάδας)
  + Ποιες πληροφορίες επιβεβαιώθηκαν από πολλούς πόρους;
  + Ποιος σταθμός ήταν ο πιο ενημερωτικός για εσάς και γιατί;
  + Ποιος σταθμός ήταν ο πιο δύσκολος για εσάς και γιατί;
  + Ποιο σταθμό απολαύσατε περισσότερο και γιατί;
* 1ος σταθμός: **Δημοσιογραφικός**: επεξεργασία άρθρων, αποκόμματα εφημερίδων
* 2ος σταθμός: **Καλλιτεχνικός:** φωτογραφίες, έργα τέχνης, ποίηση
* 3ος σταθμός: **ΜΜΕ:** βίντεο, ήχος, (πρόσβαση στο Διαδίκτυο)
* 4ος σταθμός: **Εξερευνητών:** συμπλήρωση ή/και δημιουργία χαρτών, παιχνίδι με κουΐζ,
* 5ος σταθμός: **Εθελοντών:** συντονισμός υλικού και δράσεων για την υποδοχή των προσφύγων

# Αναφορές:

Derntl M., Motsching-Pitrik R. (2005). The role of structure, patterns and people in blended learning. Internetand Higher Education, 8, pp. 111-130.