Επικέντρωση σε βασικές έννοιες (Big Ideas)

|  |  |  |
| --- | --- | --- |
| **Κατάλληλο για:** | **Χ Ετοιμότητα** | **Χ Περιεχόμενο** |
|  | Ενδιαφέροντα | **Χ Διαδικασία** |
|  | Μαθησιακή προτίμηση | **Χ Τελικό προϊόν** |

**Τι είναι:** Οι βασικές έννοιες (Big Ideas) είναι νοητικές κατασκευές, διαχρονικές, καθολικές και αφηρημένες. Περιλαμβάνουν βασικές αρχές, θεωρίες, γενικές αλήθειες και γενικεύσιμες ιδέες που μπορούν να εφαρμοστούν σε διαφορετικά θέματα, πλαίσια ή προβλήματα που συναντούν οι μαθητές/τριες σε διαφορετικές φάσεις της εκπαιδευτικής διαδικασίας ή σε διαφορετικά διδακτικά αντικείμενα. Οι βασικές έννοιες εισάγονται στο πλαίσιο της διδασκαλίας με τη χρήση των βασικών ερωτήσεων από τον/την εκπαιδευτικό για να εστιάσει σε ουσιαστικό διδακτικό περιεχόμενο, στη σύνδεση συγκεκριμένων γνώσεων και δεξιοτήτων (Tomlinson & McTighe, 2006) και στη διαχείριση πλήθους πληροφοριών (McTighe & Wiggins, 2004).

**Πού στηρίζεται θεωρητικά:** Στηρίζεται στο πλαίσιο της διδασκαλίας με στόχο την κατανόηση (Teaching for Understanding Framework). Η επικέντρωση της διδασκαλίας σε βασικές έννοιες είναι σημαντική για τη διεύρυνση της κατανόησης, την καλλιέργεια των μεταγνωστικών δεξιοτήτων και την ενίσχυση των κινήτρων των μαθητών/τριών, καθώς τα έργα που προκύπτουν από την εστίαση σε αυτές είναι αξιόλογα γι’ αυτούς.

**Ερευνητική τεκμηρίωση:** Τα αποτελέσματα ερευνών στο χώρο των νευροεπιστημών σχετικά με τον τρόπο που μαθαίνει ο άνθρωπος συγκλίνουν στο ότι οι βασικές έννοιες που συνδέονται τόσο μεταξύ τους όσο και με άλλες ιδέες, γεγονότα ή πτυχές της καθημερινότητας αξιοποιούνται πιο εύκολα σε νέες καταστάσεις. H σημασία της δημιουργίας συνδέσεων και της αναγνώρισης μοτίβων πρέπει να λαμβάνεται υπόψη από τους/τις εκπαιδευτικούς ώστε να επικεντρώνονται στη διδασκαλία λίγων βασικών εννοιών που συμβάλλουν στην κατανόηση του κόσμου, αντί μιας σειράς ασύνδετων πληροφοριών (Harlen, 2015).

**Πώς υλοποιείται:** Ο/η εκπαιδευτικός μελετά το Αναλυτικό Πρόγραμμα και το βιβλίο εκπαιδευτικού εντοπίζει την ή τις βασικές έννοιες που θα εστιάσει. Στη συνέχεια, μπορεί να διατυπώσει τις βασικές έννοιες ως ερωτήματα, τα οποία θα αξιοποιήσει στη διδασκαλία με έναν από τους ακόλουθους τρόπους:

1. Αναλύει τους στόχους, παρατηρώντας τα ρήματα και τα ουσιαστικά που χρησιμοποιούνται. Τα ρήματα συχνά καθορίζουν τους τρόπους αξιολόγησης ενώ από τα ουσιαστικά προκύπτουν οι βασικές έννοιες/ερωτήσεις. Πολλές φορές, οι ίδιοι οι στόχοι ή οι οδηγίες που συμπεριλαμβάνονται στο βιβλίο του/της εκπαιδευτικού παρουσιάζουν βασικές έννοιες.
2. Χρησιμοποιεί τις παρακάτω ερωτήσεις από τις οποίες θα προκύψουν οι βασικές έννοιες:
   * *Τι ακριβώς θέλω να διδάξω στους μαθητές/τριες;*
   * *Τι είναι πραγματικά ουσιώδες;*
   * *Τι αξίζει να καταλάβουν;*
   * *Ποιες ιδέες θα ξανασυναντήσουν;*
   * *Τι δεν θα μπορούσαν να κάνουν εάν δεν κατανοήσουν..;*

Οι βασικές έννοιες/ερωτήσεις που προκύπτουν πρέπει να είναι ενδιαφέρουσες και αξιόλογες για τους μαθητές/τριες, να συνδέονται με την καθημερινότητα ή/και με διαφορετικά γνωστικά αντικείμενα.

# Παράδειγμα:

**Ιστορία, Α’ γυμνασίου, «Παλαιολιθική και μεσολιθική εποχή»**

Ο/η εκπαιδευτικός εντοπίζει από το Αναλυτικό Πρόγραμμα και το βιβλίο εκπαιδευτικού τους στόχους που αφορούν το κεφάλαιο «Παλαιολιθική και μεσολιθική εποχή» και στη συνέχεια, αξιοποιεί τις προτεινόμενες ερωτήσεις για να καταλήξει στα βασικά ερωτήματα στα οποία θα εστιάσει.

|  |
| --- |
| **Στόχοι Αναλυτικού Προγράμματος:**   1. Να γνωρίσουν την καθημερινότητα του ανθρώπου της περιόδου και να ερμηνεύσουν τις συνθήκες διαβίωσης στο πλαίσιο της εποχής μέσα από την επεξεργασία αρχαιολογικών δεδομένων. 2. Να εξετάσουν την έννοια του ανιμισμού και να την εντάξουν στο πλαίσιο της σκέψης των ανθρώπων της εποχής. 3. Να διερευνήσουν και να αξιολογήσουν τις στερεοτυπικές αναπαραστάσεις του φύλου στην παλαιολιθική εποχή και σε παλιότερες και σύγχρονες αφηγήσεις από τη δημόσια ιστορία. 4. Να κατανοήσουν ότι το φαινόμενο της τέχνης είναι, σχεδόν, σύμφυτο με τον άνθρωπο. |
| **Βασικές ερωτήσεις**   1. *Πώς γνωρίζουμε τι έγινε πραγματικά στο παρελθόν;* 2. *Γιατί το πλαίσιο της εποχής επηρεάζει τον τρόπο ζωής του ανθρώπου;* 3. *Πώς συνδέεται ο ανιμισμός με άλλες θρησκείες;* 4. *Πώς καθορίζεται ο ρόλος του άνδρα και της γυναίκας ανάλογα με την εποχή;* 5. *Γιατί οι άνθρωποι εκφράζονται μέσω της τέχνης;* |

# Αναφορές:

Cornett, C. E. (2017). *Comprehension first: Inquiry into big ideas using important questions*. Routledge. Harlen, W. (2015). Working with big ideas of science education. *Trieste (Italia): Science Education*

*Programme of IAP*. [https://www.academies.fi/wp-content/uploads/2015/03/Working-with-Big-](https://www.academies.fi/wp-content/uploads/2015/03/Working-with-Big-Ideas-of-Science-Education-online-version.pdf) [Ideas-of-Science-Education-online-version.pdf](https://www.academies.fi/wp-content/uploads/2015/03/Working-with-Big-Ideas-of-Science-Education-online-version.pdf)

McTighe, J., & Wiggins, G. (2004). *Understanding by Design Professional Development Workbook*. Association for Supervision and Curriculum Development (ASCD), 1703 North Beauregard Street, Alexandria, VA 22311.

Tomlinson, C. A., & McTighe, J. (2006). *Integrating differentiated instruction & understanding by design: Connecting content and kids*. ASCD. Ανακτήθηκε από <https://pdfs.semanticscholar.org/2bbc/b90385643489763cb7580fbba7fab76ec32c.pdf>