Γνωρίζω, Κατανοώ, Κάνω (Know, Understand and Do – KUD)

|  |  |  |
| --- | --- | --- |
| **Κατάλληλο για:** | Ετοιμότητα | **Χ Περιεχόμενο** |
|  | Ενδιαφέροντα | **Χ Διαδικασία** |
|  | Μαθησιακή προτίμηση | **Χ Τελικό προϊόν** |

**Τι είναι:** Η στρατηγική «Γνωρίζω-Κατανοώ-Κάνω» υλοποιείται στο πλαίσιο του backward planning ή και ανεξάρτητα από αυτό. Καθοδηγεί τον/την εκπαιδευτικό να κατηγοριοποιήσει και να καταστήσει σαφέστερους τους μαθησιακούς στόχους που είναι ευρείς και ανοιχτοί στην ερμηνεία. Σύμφωνα με τη στρατηγική, οι στόχοι διακρίνονται σε α) γνώση, η οποία σχετίζεται με γεγονότα, ορισμούς, ημερομηνίες και άλλες βασικές πληροφορίες που πρέπει να θυμούνται οι μαθητές/τριες, β) κατανόηση, η οποία αφορά έννοιες, αρχές ή γενικεύσιμες ιδέες που πρέπει να κατανοήσουν ή γ) δεξιότητες, οι οποίες σχετίζονται είτε με βασικές δεξιότητες που μπορούν να εφαρμοστούν και πέρα από το συγκεκριμένο μάθημα είτε με συγκεκριμένες συμπεριφορές (π.χ. συνεργασία, εργασία σε ομάδες) και τρόπους επεξεργασίας (π.χ. παράφραση, περίληψη, κατηγοριοποίηση κ.λπ.). Οι δεξιότητες συχνά ορίζονται με βάση μία ταξινομία (βλ. Ταξινομία Bloom).

**Πού στηρίζεται θεωρητικά:** Οι στόχοι ενός εστιασμένου προγράμματος σπουδών αποτελούν το επίκεντρο του αποτελεσματικού σχεδιασµού, έχουν κατευθυντήριο ρόλο στην οργάνωση της διδασκαλίας, στην επιλογή της μεθόδου και στον καθορισμό του κριτηρίου αξιολόγησης. Αποτυπώνουν συμπεριφορές που μπορούν να παρατηρηθούν ή να µετρηθούν προετοιμάζοντας και καθοδηγώντας τους μαθητές/τριες να επικεντρωθούν σε συγκεκριμένες δράσεις για την επίτευξή τους.

**Ερευνητική τεκμηρίωση:** Τα ερευνητικά αποτελέσματα από την αξιοποίηση της στρατηγικής αναδεικνύουν τη σημασία της για τους μαθητές/τριες, οι οποίοι αναφέρουν ότι κατανοούν πληρέστερα τους στόχους τη διδασκαλίας, τους συνδέουν με το περιεχόμενο της διδασκαλίας και τα μαθησιακά έργα που ολοκληρώνουν στην τάξη. Η ανακοίνωση των στόχων «Γνωρίζω-Κατανοώ-Κάνω» φαίνεται, επίσης, ότι τους βοηθά α) να κατανοήσουν καλύτερα το περιεχόμενο, καθώς παραμένουν συγκεντρωμένοι και εστιάζουν στον στόχο τους, αλλά και β) να αξιολογήσουν τι έχουν μάθει (D’Annolfo, West Hartford, Schumann, Schools, & Enfield, 2012).

**Πώς υλοποιείται:** Για την εφαρμογή της στρατηγικής ο/η εκπαιδευτικός ακολουθεί τα παρακάτω βήματα:

1. Μελετά το Αναλυτικό Πρόγραμμα και το βιβλίο εκπαιδευτικού και επιλέγει τα προσδοκώμενα μαθησιακά αποτελέσματα στα οποία θα εστιάσει στη διδασκαλία.
2. Ορίζει με σαφή τρόπο το περιεχόμενό τους. Θα πρέπει να δηλώνουν να συµφωνούν µε τους ευρύτερους στόχους του αναλυτικού προγράμματος και να περιλαμβάνουν τα βασικά σηµεία της διδακτικής ενότητας.
3. Κατηγοριοποιεί σύμφωνα με τον παρακάτω πίνακα.

|  |  |
| --- | --- |
|  | **Τι περιλαμβάνει** |
| **Γνωρίζω** | Πρόσωπα, τοποθεσίες, ημερομηνίες, λεξιλόγιο, ορισμούς, γεγονότα |
| **Κατανοώ** | Βασικές ιδέες, έννοιες, γενικεύσιμες αρχές |
| **Κάνω** | Δεξιότητες, διαδικασίες, συμπεριφορές |

# Παράδειγμα:

**Ιστορία Α’ γυμνασίου – Κεφάλαιο Α- Παλαιολιθική και μεσολιθική εποχή**

Ο/η εκπαιδευτικός εντοπίζει από το Αναλυτικό Πρόγραμμα και το βιβλίο εκπαιδευτικού τα προσδοκώμενα μαθησιακά αποτελέσματα που αφορούν στο κεφάλαιο «Παλαιολιθική και μεσολιθική εποχή». Στη συνέχεια τα επαναδιατυπώνει, με τρόπο σαφή, συγκεκριμένο και μετρήσιμο, διαχωρίζοντας σε α) γνώση β)κατανόηση γ)δεξιότητα.

|  |  |  |
| --- | --- | --- |
| **Αναλυτικό Πρόγραμμα** | | |
| **Οι μαθητές/τριες θα πρέπει να γνωρίζουν:** | **Οι μαθητές/τριες θα πρέπει να κατανοήσουν:** | **Οι μαθητές/τριες θα πρέπει να μπορούν να κάνουν:** |
| 1. Να γνωρίζουν την   καθημερινότητα του ανθρώπου της  περιόδου.   1. Να γνωρίζουν τι ήταν ο ανιμισμός | 1. Να κατανοούν ότι οι συνθήκες διαβίωσης σχετίζονται με το πλαίσιο της εποχής. 2. Να κατανοούν ότι ο ρόλος των δύο φύλων σχετίζεται με το πλαίσιο της εποχής. 3. Να κατανοούν την έννοια του ανιμισμού (της θρησκείας) στο πλαίσιο της σκέψης των   ανθρώπων της εποχής.   1. Να κατανοούν ότι το φαινόμενο της τέχνης είναι, σχεδόν, σύμφυτο με τον άνθρωπο. | 1. Να εξάγουν συμπεράσματα μέσα από την επεξεργασία αρχαιολογικών δεδομένων (εικόνες από λίθινα   εργαλεία, όπλα, εποχιακές εγκαταστάσεις,  σπηλαιογραφίες).   1. Να συγκρίνουν τον   στερεοτυπικό ρόλο των φύλων παλαιότερα και σήμερα. |

# Αναφορές:

Heacox, D. (2018). *Making differentiation a habit: How to ensure success in academically diverse classrooms*. Free Spirit Publishing.

D’Annolfo, S. C., West Hartford, C. T., Schumann, J. A., Schools, E. P., & Enfield, C. T. (2012). “Looking Through the Eyes of the Learner” Implementation of Building Blocks for Student

Engagement. *Best Practice*, 32. Αναρτήθηκε [http://citeseerx.ist.psu.edu/viewdoc/download?doi=10.1.1.674.1431&rep=rep1&type=pdf#page](http://citeseerx.ist.psu.edu/viewdoc/download?doi=10.1.1.674.1431&rep=rep1&type=pdf&page=32)

[=32](http://citeseerx.ist.psu.edu/viewdoc/download?doi=10.1.1.674.1431&rep=rep1&type=pdf&page=32)