Εξερευνήσεις με βάση τα ενδιαφέροντα (Explorations by interest)

|  |  |  |
| --- | --- | --- |
| **Κατάλληλο για:** | Ετοιμότητα | **Χ Περιεχόμενο** |
|  | **Χ Ενδιαφέροντα** | Διαδικασία |
|  | Μαθησιακή προτίμηση | Τελικό προϊόν |

# Τι είναι:

Ο/η εκπαιδευτικός είναι δυνατό να προσαρμόσει το πρόγραμμα σπουδών με βάση τα ενδιαφέροντα των μαθητών/τριών. Αυτό μπορεί να γίνει δίνοντας στους/ις μαθητές/τριες πολλαπλές οδούς εξερεύνησης σε ένα συγκεκριμένο θέμα. Οι οδοί εξερεύνησης θα μπορούσε να είναι: αφήγηση (παρουσιάζοντας μια ιστορία), μαθηματική λογική (χρησιμοποιώντας αριθμούς-ποσότητες), θεμελιώδης-ιστορική (εξετάζοντας την ετυμολογία ή τη φιλοσοφία), αισθητική, πειραματική (αξιοποιώντας το εργαστήριο) (Tomlinson, 2017).

Η στρατηγική αυτή παρέχει στους/ις μαθητές/τριες τη δυνατότητα να εξερευνήσουν περιοχές ενδιαφέροντος σε βάθος, να αποκτήσουν ανεξαρτησία δουλεύοντας στο σχολικό περιβάλλον και να ικανοποιήσουν την έμφυτη περιέργειά τους για νέα γνώση.

# Πού στηρίζεται θεωρητικά:

Η έλξη, η περιέργεια, το πάθος, οι προτιμήσεις του παιδιού για ένα συγκεκριμένο θέμα ή η ευχέρειά του σε μία δεξιότητα τον παρακινούν για μάθηση. Διαμορφώνοντας ένα μαθησιακό περιβάλλον που να αναδεικνύει και να αξιοποιεί τα διαφορετικά ενδιαφέροντα των παιδιών, τους παρέχουμε τη δυνατότητα να οικοδομήσουν τη δική τους πορεία προς τη μάθηση και να μάθουν τόσο από την αυτόνομη προσπάθεια όσο και από τη δύναμη της συνεργασίας και της αλληλεπίδρασης (Tomlinson & Allan, 2000). Οι εξερευνήσεις βάσει του ενδιαφέροντος των μαθητών/τριών, τους κινητοποιούν οι οποίοι/ες σταδιακά αναλαμβάνουν μέρος της ευθύνης της προσωπικής τους ανάπτυξης και με τον τρόπο αυτό προετοιμάζονται καλύτερα και για τη μετέπειτα ζωή τους (Γεωργιάδου, 2020).

# Ερευνητική τεκμηρίωση:

Santangelo, T., & Tomlinson, C. A. (2009). The application of differentiated instruction in post secondary environments: Benefits, challenges, and future directions. International Journal of Teaching and Learning in Higher Education, 20(3), 307–323. [http://www.prufrock.com/Assets/ClientPages/pdfs/SEM\_Web\_Resources/Secondary%20Interest-A-](http://www.prufrock.com/Assets/ClientPages/pdfs/SEM_Web_Resources/Secondary%20Interest-A-Lyzer.pdf) [Lyzer.pdf](http://www.prufrock.com/Assets/ClientPages/pdfs/SEM_Web_Resources/Secondary%20Interest-A-Lyzer.pdf) (φόρμα καταγραφής ενδιαφερόντων)

# Πώς υλοποιείται:

Για να διαφοροποιήσουμε τη διδασκαλία χρησιμοποιώντας τις εξερευνήσεις με βάση το ενδιαφέρον ακολουθούμε κάποια βήματα, όπως:

* Δίνουμε ένα ερωτηματολόγιο όπου διερευνούμε τα ενδιαφέροντά τους

Αφού διερευνήσουμε, τους παρέχουμε υλικό και τους ενθαρρύνουμε να εξερευνήσουν σε βάθος τον τομέα ενδιαφέροντός τους. Ενθαρρύνουμε να σχεδιάσουν και να συμμετάσχουν στο σχεδιασμό μιας εργασίας.

# Παράδειγμα:

Για τη διερεύνηση των ενδιαφερόντων των μαθητών/τριών στο πλαίσιο μιας συγκεκριμένης διδακτικής ενότητας, για παράδειγμα Ενότητα: «**Αρχαία Αθήνα**» τους ζητάμε να συμπληρώσουν κάτι σαν το παρακάτω:

Ταξινομήστε τα ενδιαφέροντά σας από το 1 έως το 7 (περισσότερο σε λιγότερο) σχετικά με το τι θέλετε να μάθετε για την Αρχαία Αθήνα:

… Γεωγραφία - Γεωργία

… Νομοθεσία

… Επιστήμη - Φιλοσοφία

… Αρχιτεκτονική

… Μουσική - Τέχνες

… Θρησκεία

… Ρόλος - θέση ανδρών, γυναικών, παιδιών

Στη συνέχεια τους κατευθύνουμε σε ομάδες να εξερευνήσουν τον τομέα ενδιαφέροντός τους σχετικά με την προς διδασκαλία ενότητα και να παρουσιάσουν στην τάξη το υλικό τους. Τέλος, προσδιορίζουμε τη νέα γνώση που κατακτήθηκε.

# Αναφορές:

Tomlinson, C.A. (2017). Planning Lessons Differentiated by Interest. *In:* How to Differentiate Instruction in Academically Diverse Classrooms. Alexandria, VA: ASCD.

Tomlinson, C.A., Allan, S.D. (2000). Leadership for Differentiating Schools & Classrooms. ASCD. Γεωργιάδου Ζ. (2020). Η Διαφοροποιημένη Διδασκαλία στη σχολική τάξη: θεωρητικό πλαίσιο και πρακτική εφαρμογή. Ανακτήθηκε 11/2/2020 από: <https://bit.ly/38k8SZk>