Κέντρα μάθησης (Learning Centers)

|  |  |  |
| --- | --- | --- |
| **Κατάλληλο για:** | **Χ Ετοιμότητα** | **Χ Περιεχόμενο** |
|  | **Χ Ενδιαφέροντα** | **Χ Διαδικασία** |
|  | **Χ Μαθησιακή προτίμηση** | Τελικό προϊόν |

# Τι είναι:

Τα «Κέντρα μάθησης» (Learning Centers), είναι περιοχές μελέτης και δράσης μέσα στην τάξη ανάλογα με τις ικανότητες των μαθητών. Δίνουν ευκαιρίες ατομικών και ομαδικών δραστηριοτήτων προκειμένου οι μαθητές να εξασκηθούν σε δεξιότητες, να ενισχύσουν την κατανόησή τους, να επεκτείνουν το περιεχόμενο της μάθησης σε νέους τομείς ενδιαφέροντος ή να εμβαθύνουν σε πληροφορίες που έχουν ήδη αποκτήσει. Μπορούν να αξιοποιηθούν με κυκλική εναλλαγή καθώς επιτρέπουν την μετακίνηση των μαθητών στα Κέντρα Μάθησης (Henderson, 2018). Τα «Κέντρα μάθησης» αφορούν είτε μια συγκεκριμένη έννοια, είτε μια ενότητα είτε μια δεξιότητα. Προετοιμάζονται από τον εκπαιδευτικό και δίνουν τη δυνατότητα να οργανωθεί η μάθηση σε διαφορετικά επίπεδα και η εργασία μέσα από διαφορετικές δραστηριότητες. Τα «Κέντρα μάθησης» μπορεί να περιλαμβάνουν και διαφοροποιημένες και υποχρεωτικές δραστηριότητες. Είναι σημαντικό να γνωρίζουν οι μαθητές τι αναμένεται από αυτούς και ενθαρρύνονται να διαχειρίζονται το χρόνο τους. Ο βαθμός της παρεχόμενης δόμησης ποικίλλει ανάλογα με τις ατομικές συνήθειες εργασίας. Στο τέλος κάθε εβδομάδας ο μαθητής θα πρέπει να κάνει απολογισμό του πώς χρησιμοποίησε το χρόνο του (Δενδάκη, 2014).

# Πού στηρίζεται θεωρητικά:

Οι θεωρίες δύο σημαντικών ερευνητών, Jean Piaget (1969) and Lev Vygotsky (1962), έχουν την κύρια επίδραση στην ανάπτυξη των «Κέντρων μάθησης» μέσα στην σχολική τάξη. Ενώ οι θεωρίες τους διαφέρουν, και οι δύο τονίζουν την ιδέα ότι τα παιδιά μαθαίνουν μέσα από την αλληλεπίδραση με τους/ις συμμαθητές/τριές τους και με το περιβάλλον τους. Τα «Κέντρα μάθησης» αποτελούν μία στρατηγική που επιτρέπει την κοινωνική αλληλεπίδραση, την ανταλλαγή εμπειριών ταυτόχρονα με την καλλιέργεια της σκέψης και την αλληλεπίδραση με κατάλληλο μαθησιακό υλικό (Pellegrino, 2007).

# Ερευνητική τεκμηρίωση:

Pellegrino, A. M. (2007). How can learning centers be used to support classroom instruction and promote critical thinking in a kindergarten classroom? A Thesis Submitted in partial fulfillment of the requirements of the Master of Science in Teaching Degree of The Graduate School at Rowan University.

# Πώς υλοποιείται:

Για την υλοποίηση των «Κέντρων μάθησης» χρειάζεται να οργανωθούν οι παρακάτω παράγοντες:

* Ο χώρος: Τα «Κέντρα μάθησης» έχουν καθορισμένη θέση ή χώρο μέσα στην τάξη. Αυτός ο χώρος μπορεί να είναι λίγα θρανία δίπλα στον τοίχο, μια γωνιά της τάξης, μερικά μαξιλάρια κ.λπ.
* Η πινακίδα: Το κάθε «Κέντρο μάθησης» πρέπει να έχει σαφή ετικέτα ή τίτλο που κάνει σαφή την εστίαση και το σκοπό στους μαθητές.
* Οι οδηγίες: Είναι σημαντικό σε κάθε «Κέντρο μάθησης» να βρίσκονται σαφείς οδηγίες σε καρτέλες για το τι πρέπει να ολοκληρώσουν και σε πόσο χρόνο. Στην πραγματικότητα, οι καρτέλες αυτές περιγράφουν τις δραστηριότητες που πρέπει να γίνουν στο Κέντρο και τη σειρά με την οποία πρέπει να ολοκληρωθούν.
* Οι πόροι: Στα «Κέντρα μάθησης» πρέπει να βρίσκονται το πληροφοριακό υλικό και οτιδήποτε χρειαστούν οι μαθητές/τριες (χάρτες, μολύβια, χαρτόνια, ραδιόφωνα, μικρόφωνα, υπολογιστής, φωτογραφίες κ.λπ.)
* Εφαρμόζεται ευέλικτη ομαδοποίηση των μαθητών/τριών, η οποία δεν είναι απαραίτητα σταθερή σε όλα τα μαθήματα.

Όταν κάποιοι/ες μαθητές/τριες εργάζονται στο κέντρο μάθησης, μια άλλη ομάδα εργάζεται με τον/την εκπαιδευτικό κ.λπ..

# Παράδειγμα:

# Κέντρο Ανάγνωσης

Κέντρο Ακρόασης

Κέντρο Γραφής

Κέντρο Χαρτών και Γραφημάτων

Κέντρο Ζωγραφικής

Κέντρο Έρευνας

**Αναφορές:**

Δενδάκη Α. (2014). Διαφοροποιημένη Διδασκαλία σε Ετερογενείς Τάξεις. <http://users.sch.gr/aparaske/site5/wordpress/?p=182>

Henderson, D. (2018). 4 Strategies For Implementing Learning Stations In Your Classroom, *In*: A Survival Guide To Teaching, Retrieved [https://www.teachthought.com/pedagogy/4-strategies-implementing-](https://www.teachthought.com/pedagogy/4-strategies-implementing-learning-stations-classroom/) [learning-stations-classroom/](https://www.teachthought.com/pedagogy/4-strategies-implementing-learning-stations-classroom/)